Document ID: 32004R1762

IR-REGOLAMENT TAL-KUNSILL (KE) Nru 1762/2004
ta' l-24 Settembru 2004
dwar l-amministrazzjoni ta' sistema ta' verifika doppja mingħajr limiti kwantitattivi fir-rigward ta' l-esportazzjoni ta' ċerti prodotti ta' l-azzar mir-Repubblika tal-Moldova lejn il-Komunità Ewropea
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133 tiegħu,
Wara li kkunsidra l-proposta mill-Kummissjoni,
Billi:
(1)
Il-Ftehim ta' Sħubija u Kooperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Moldova, min-naħa l-oħra (1), li daħal fis-seħħ fl-1 ta' Lulju 1998.
(2)
Is-sitwazzjoni li għandha x'taqsam ma' l-importazzjonijiet ta' ċerti prodotti ta' l-azzar mir-Repubblika tal-Moldova lejn il-Komunità Ewropea kienet is-suġġett ta' eżami dettaljat u, fuq il-bażi ta' informazzjoni rilevanti mogħtija lilhom, il-Partijiet ikkonkludew Ftehim fil-Forma ta' Skambju ta' Ittri (2) li jistabbilixxi sistema ta' verifika doppja mingħajr limiti kwantitattivi għall-perjodu bejn id-data tad-dħul fis-seħħ ta' dan ir-Regolament u l-31 ta' Diċembru 2006, sakemm iż-żewġ Partijiet jiftehmu li jtemmu qabel din is-sistema.
(3)
Il-miżuri meħtieġa għall-implimentazzjoni ta' dan ir-Regolament għandhom jiġu adottati fi qbil mad-Deċiżjoni tal-Kunsill 1999/468/KE tat-28 ta' Ġunju li tistipula l-proċeduri għall-eżerċizzju tas-setgħat ta' implimentazzjoni mogħtija lill-Kummissjoni (3),
ADOTTA DAN IR-REGOLAMENT:
Artikolu 1
1. Għall-perjodu mid-29 ta' Ottubru 2004 sal-31 ta' Diċembru 2006, bi qbil mad-dispożizzjonijiet tal-Ftehim fil-forma ta' Skambju ta' Ittri bejn il-Komunità Ewropea u r-Repubblika tal-Moldova li jistabbilixxi sistema ta' verifika doppja mingħajr limiti kwantitattivi fir-rigward ta' l-esportazzjoni ta' ċerti prodotti ta' l-azzar mir-Repubblika tal-Moldova lejn il-Komunità Ewropea, l-importazzjonijiet fil-Komunità ta' ċerti prodotti ta' l-azzar li joriġinaw mir-Repubblika tal-Moldova, kif imniżżla fl-Anness, għandhom ikunu suġġetti għall-preżentazzjoni ta' dokument ta' sorveljanza li jikkonforma mal-mudell muri fl-Anness maħruġ mill-Awtoritajiet fil-Komunità.
2. Għall-perjodu msemmi fil-paragrafu 1, l-importazzjoni fil-Komunità tal-prodotti ta' l-azzar li joriġinaw fir-Repubblika tal-Moldova u mniżżla fl-Anness I, għandhom ikunu barra minn hekk, suġġetti għall-ħruġ ta' dokument ta' esportazzjoni maħruġ mill-awtoritajiet kompetenti tal-Moldova. Id-dokument ta' l-esportazzjoni għandu jkun konformi mal-mudell muri fl-Anness. Għandhom ikun validu għall-esportazzjoni fit-territorju doganali kollu tal-Komunità. Sabiex jinkiseb id-dokument ta' sorveljanza msemmi fil-paragrafu 1, l-importatur għandu jippreżenta l-oriġnal komplut tad-dokument ta' l-esportazzjoni. F'kull każ l-importatur għandu jippreżenta l-oriġinal tad-dokument ta' l-esportazzjoni mhux aktar tard mil-31 ta' Marzu tas-sena ta' wara s-sena li fiha l-merkanzija koperta mid-dokument tkun ġiet mibgħuta.
3. Il-klassifikazzjoni tal-prodotti koperti minn dan ir-Regolament hija bbażata fuq in-nomenklatura tariffarja u statistika tal-Komunità (minn hawn 'il quddiem imsejħa “NM”). L-oriġini tal-prodotti koperti minn dan ir-Regolament għandhom jiġu determinati bi qbil mar-regoli fis-seħħ fil-Komunità.
4. L-awtoritajiet kompetenti tal-Komunità għandhom jinfurmaw lir-Repubblika tal-Moldova dwar kwalunkwe emenda fin-NM f'dak li għandu x'jaqsam mal-prodotti koperti minn dan ir-Regolament qabel id-dħul fis-seħħ ta' dawn l-emendi fil-Komunità.
5. Merkanzija mibgħuta qabel id-29 ta' Ottubru 2004 għandha tiġi eskluża mill-ambitu ta' dan ir-Regolament. Il-kunsinna titqies li seħħet fid-data li tgħabbiet fuq il-mezz ta' trasport għall-esportazzjoni.
Artikolu 2
1. Id-dokument ta' sorveljanza msemmi fl-Artikolu 1 għandu jinħareġ awtomatikament mill-awtorità kompetenti fl-Istati Membri, mingħajr ħlas għal kwalunkwe kwantità mitluba, fi żmien ħamest ijiem utli mit-tressiq ta' applikazzjoni minn kwalunkwe importatur tal-Komunità, stabbilit ikun fejn ikun fil-Komunità. Din l-applikazzjoni għandha titqies li waslet għand l-awtoritajiet nazzjonali kompetenti mhux aktar tard minn tliet ġranet utli wara s-sottomissjoni, sakemm ma jiġix ppruvat mod ieħor.
2. Dokument ta' sorveljanza maħruġ minn wieħed mill-awtoritajiet nazzjonali kompetenti elenkati fl-Anness għandu jkun validu madwar il-Komunità kollha.
3. L-applikazzjoni ta' l-importatur għal dokument ta' sorveljanza għandu jinkludi l-elementi li ġejjin:
(a)
l-isem u l-indirizz sħiħ ta' l-applikant (inkluż in-numri tat-telefon u t-telefax, u numru ta' identifikazzjoni, jekk disponibbli, użat mill-awtoritajiet nazzjonali kompetenti) u n-numru ta' reġistrazzjoni tal-VAT, jekk suġġett għall-VAT;
(b)
jekk applikabbli, l-isem u l-indirizz sħiħ tal-persuna li tiddikjara jew tar-rappreżentant ta' l-applikant (inkluż in-numri tat-telefon u tal-fax);
(ċ)
l-isem sħiħ u l-indirizz ta' l-esportatur;
(d)
id-deskrizzjoni eżatta tal-merkanzija, inkluż:
-
l-isem tan-negozju,
-
il-kodiċi (NM),
-
il-pajjiż ta' oriġini,
-
il-pajjiż fejn ser tintbagħat il-kusinna;
(e)
il-piż nett, f'kg u anke l-kwantità fl-unità preskritta fejn m'hux piż nett, skond it-titolu tan-nomenklatura magħquda;
(f)
il-valur c.i.f. tal-merkanzija f'Euro mal-fruntiera tal-Komunità skond it-titolu tan-nomenklatura magħquda;
(g)
jekk il-prodotti kkonċernati humiex sekondi jew ta' kwalità inferjuri (4);
(h)
il-perjodu propost u l-post tal-ħruġ tad-dwana;
(i)
jekk l-applikazzjoni hijiex repetizzjoni ta' applikazzjoni preċedenti li tikkonċerna l-istess kuntratt;
(j)
id-dikjarazzjoni li jmiss, datata u ffirmata mill-applikant b'ismu miktub b'ittri kbar:
“Jiena, hawn taħt iffirmat, nikkonferma li l-informazzjoni pprovduta f'din l-applikazzjoni hija vera u mogħtija in bona fede, u li jiena stabbilit fil-Komunità.”
L-importatur għandu wkoll jissottometti kopja tal-kuntratt tal-bejgħ jew tax-xiri, il-fattura pro forma u/jew f'każijiet fejn il-merkanzija ma tkunx inxtrat fil-pajjiż ta' produzzjoni, ċertifikat ta' produzzjoni maħruġ mill-fabbrika li tipproduċi l-azzar.
4. Dokumenti ta' sorveljanza jistgħu jintużaw biss għal tali żmien sakemm l-arranġamenti għal-liberalizazzjoni ta' l-importazzjoni jibqgħu fis-seħħ fir-rigward tat-transazzjonijiet ikkonċernati. Mingħajr preġudizzju għal tibdil li jista' jkun hemm fir-regolamenti ta' importazzjoni fis-seħħ jew deċiżjonijiet meħuda fil-qafas ta' ftehim jew amministrazzjoni ta' kwota:
-
il-perjodu ta' validità tad-dokument ta' sorveljanza huwa hawnhekk stabbilit għal erba' xhur,
-
dokumenti ta' sorveljanza mhux użati jew użati parzjalment jistgħu jiġġeddu għal perjodu ugwali.
5. L-importatur għandu jirritorna d-dokumenti ta' sorveljanza lill-awtorità li toħroġhom fit-tmiem tal-perjodu ta' validità.
Artikolu 3
1. Meta jinstab li l-prezz ta' l-unità li bih issir it-transazzjoni jaqbeż dak indikat fid-dokument ta' importazzjoni b'anqas minn 5 % jew li l-valur totali jew il-kwalità tal-prodotti ppreżentati għall-importazzjoni jaqbżu l-valur jew il-kwalità mniżżla fid-dokument ta' importazzjoni b'anqas minn 5 %, dan ma jwaqqafx ir-rilaxx għaċ-ċirkolazzjoni ħielsa tal-prodotti in kwistjoni.
2. L-applikazzjonijiet għad-dokumenti ta' importazzjoni u d-dokumenti nnifishom għandhom ikunu kunfidenzjali. L-aċċess tagħhom għandu jkun ristrett għall-awtoritajiet kompetenti u għall-applikant.
Artikolu 4
1. Fi żmien l-ewwel għaxart ijiem ta' kull xahar, l-Istati Membri għandhom jikkomunikaw lill-Kummissjoni:
(a)
id-dettalji tal-kwantitajiet u l-valuri (ikkalkulati f'Euro) li għalihom inħarġu dokumenti ta' importazzjoni matul ix-xahar ta' qabel;
(b)
id-dettalji ta' l-importazzjoni matul ix-xahar ta' qabel ix-xahar imsemmi f'(a).
L-informazzjoni pprovduta mill-Istati Membri għandha tkun maqsuma skond il-prodott, il-kodiċi NM u l-pajjiż.
2. L-Istati Membri għandhom jagħtu notifika ta' kwalunkwe anomalija jew każ ta' frodi li jiskopru u, fejn meħtieġ, il-bażi li fuqha jkunu rrifjutaw li joħorġu dokument ta' importazzjoni.
Artikolu 5
Kwalunkwe notifika li jkollha tingħata minn hawn 'il quddiem għandha tingħataw lill-Kummissjoni u għandha tiġi kkomunikata elettronikament fi ħdan in-netwerk integrat maħluq għal dan l-iskop, sakemm għal raġunijiet tekniċi biss ikun meħtieġ li jintużaw temporanjament mezzi oħra ta' komunikazzjoni.
Artikolu 6
1. Il-Kummissjoni għandha tkun megħjuna minn kumitat.
2. Fejn issir referenza għal dan il-paragrafu, l-Artikoli 4 u 7 tad-Deċiżjoni 1999/468/KE għandhom japplikaw.
Il-perjodu stipulat fl-Artikolu 4(3) tad-Deċiżjoni 1999/468/KE għandu jiġi stabbilit għal tlett xhur.
3. Il-Kumitat għandu jadotta r-regoli ta' proċedura tiegħu.
Artikolu 7
Emendi għall-Annessi li jistgħu jkunu meħtieġa li jqisu modifiki għall-Anness jew għall-Appendiċi mehmuża mal-Ftehim fil-Forma ta' Skambju ta' Ittri bejn il-Komunità Ewropea u r-Repubblika tal-Moldova, jew emendi li jsiru fir-regoli fuq l-istatistika, fl-arranġamenti doganali, fir-regoli komuni ta' l-importazzjoni u fis-sorveljanza ta' l-importazzjoni tal-Komunità, għandhom ikunu adottati bi qbil mal-proċeduri stipulati fl-Artikolu 6(2).
Dan ir-Regolament għandu jidħol fis-seħħ fil-ħmistax-il jum wara l-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, nhar l-24 ta' Settembru 2004.

Labels: 18
3
1